State News In Hindi : Jind News - haryana news reconciliation of honoring freedom fighters several times not showing synergy during tableaux | झांकियां निकालने के दौरान नहीं दिखा तालमेल, स्वतंत्रता सेनानियों को सम्मानित करने की रिहर्सल की गई कई बार - haryana News,जींद न्यूज़,जींद समाचार
Jind News haryana news reconciliation of honoring freedom fighters several times not showing synergy during tableaux
झांकियां निकालने के दौरान नहीं दिखा तालमेल, स्वतंत्रता सेनानियों को सम्मानित करने की रिहर्सल की गई कई बार
Jind News - एकलव्य स्टेडियम में शुक्रवार को गणतंत्र दिवस की फुल ड्रेस रिहर्सल आधी अधूरी तैयारियों के साथ हुई। अधिकारी अधिकतर...
एकलव्य स्टेडियम में शुक्रवार को गणतंत्र दिवस की फुल ड्रेस रिहर्सल आधी अधूरी तैयारियों के साथ हुई। अधिकारी अधिकतर कार्यक्रमों से संतुष्ट नजर नहीं आए। डीसी डॉ. आदित्य दहिया ने कमियों को दुरुस्त करने के निर्देश दिए। रिहर्सल में विभिन्न विभागों द्वारा निकाली गई झांकियों में तालमेल नहीं दिखा और अलग-अलग झांकियों में काफी गेप नजर आया। कुछ झांकियां बीच में ही खड़ी हो गई। इस दौरान कई विभागों की झांकियां पूरी तरह से तैयार नहीं थी। उन्हें शाम तक पूरा तैयार करने के निर्देश दिए गए। मंच पर कर्मचारियों व स्वतंत्रता सेनानियों को सीएम द्वारा सम्मानित करने की रिहर्सल कई बार करनी पड़ी। तीन बार सम्मानित करने का क्रम बदलना पड़ा। खुद डीसी डॉ. आदित्य दहिया बार-बार कर्मचारियों को रिहर्सल के दौरान समझाते हुए नजर आए। डीसी ने कर्मचारियों को साफ चेतावनी दी कि गणतंत्र दिवस कार्यक्रम के दिन यदि कोई कर्मचारी अपनी ड्यूटी करने की बजाय मंच के आसपास सीएम के साथ फोटो खींचवाने की होड़ में दिखा तो उसके खिलाफ कार्रवाई अमल में लाई जाएगी। जिस कर्मचारी की जहां ड्यूटी लगाई गई है, वहीं ड्यूटी दी जाए।
आईजी ने किया ध्वजारोहण: एकलव्य स्टेडियम में 71वें गणतंत्र दिवस समारोह को लेकर फुल ड्रैस रिहर्सल का आयोजन किया गया। हिसार रेंज के आईजी संजय कुमार ने कार्यक्रम में मुख्य अतिथि के रूप में शिरकत कर ध्वजारोहण किया और भव्य परेड की सलामी ली। इस अवसर पर डीसी डॉ. आदित्य दहिया, प्रवर पुलिस अधीक्षक अश्विन शैणवी, जींद के एसडीएम सत्यवान सिंह मान, नगराधीश विजेन्द्र हुड्डा समेत जिला प्रशासन के कई विभागाध्यक्ष तथा विभिन्न विद्यालयों के प्रतिनिधि उपस्थित रहे। हिसार रेंज के आईजी संजय कुमार ने रिहर्सल के उपरान्त अधिकारियों, प्लाटून कमांडरों, सांस्कृतिक टीमों को निर्देश दिये कि सभी टीमों द्वारा गणतंत्र दिवस समारोह को भव्य बनाने के लिए काफी मेहनत की जा रही है।
जींद. एकलव्य स्टेडियम में आधी अधूरी सजाई गई झांकी।
कमांडों ने दी डेयर डेविल तथा घुड़सवारी प्रस्तुतियां
कमांडों ट्रेनिंग सेंटर नेवल के कमाण्डों ने मोटरसाईकिल पर एक से बढ़कर एक प्रस्तुति दी। उनकी प्रस्तुतियों ने दर्शकों को हतप्रभ किया। घुड़सवारी शो में भी हरियाणा पुलिस के कमाण्डों ने शानदार प्रस्तुतियां देकर दर्शकों का मन मोहा। योगा के कार्यक्रम में डीएवी, ईंडल गार्डन सनराईज स्कूल जुलाना, गोपाल विद्या मन्दिर जींद, सुप्रीम वरिष्ठ माध्यमिक विद्यालय जींद, शारदा विद्या मन्दिर स्कूल जींद, गुरू द्रोणाचार्य पब्लिक स्कूल जींद, महर्षि विद्या मन्दिर स्कूल के विद्यार्थियों ने शानदार योग क्रियाएं की प्रस्तुति दी।
13 टुकडि़यां ले रही भाग
फुल ड्रैस फाईनल रिहर्सल में परेड़ का नेतृत्व आईपीएस अधिकारी उपासना ने किया। परेड़ में हरियाणा पुलिस, पंजाब पुलिस, हरियाणा पुलिस (महिला), एचपीए मधुबन (महिला), एचपीए मधुबन (पुरूष), जिला होमगार्ड, एनसीसी (महिला), एनसीसी (पुरूष), भारत स्काऊट (जाट स्कूल), जवाहर नवोदय विद्यालय, न्यू प्रगति स्कूल डाहौला तथा डीएवी पुलिस पब्लिक स्कूल की टुकडिय़ां परेड़ में शामिल होंगी।
सफीदों. सांस्कृतिक प्रस्तुति देती हुईं छात्राएं।
एक से बढ़कर एक दी सांस्कृतिक प्रस्तुति
विभिन्न विद्यालयों की सांस्कृतिक टीमों ने रिहर्सल कार्यक्रम में एक से बढ़कर एक सांस्कृतिक प्रस्तुतियां दी। सांस्कृतिक कार्यक्रम का आगाज सुप्रीम सीनियर सेकेंडरी स्कूल की सांस्कृतिक टीम द्वारा किया गया। गुरूकुल विद्यापीठ पाण्डु- पिण्डारा, वुड स्टोक पब्लिक स्कूल असरफगढ़, न्यू प्रगति स्कूल डाहौला, डीएवी पब्लिक स्कूल, इण्डस पब्लिक स्कूल, राजकीय कन्या वरिष्ठ माध्यमिक विद्यालय जींद के स्कूली विद्यार्थियों की सांस्कृतिक टीमें अपनी प्रस्तुति दी। इनके अलावा हैप्पी सीनियर सेकेण्डरी स्कूल तथा गुरू द्रोणाचार्य पब्लिक स्कूल के विद्यार्थियों की संयुक्त टीम द्वारा राष्ट्रगान की प्रस्तुति दी।
समारोह की रिहर्सल में 1360 बच्चों ने लिया भाग
उचाना. फुल ड्रेस रिहर्सल में हरियाणवी दंगल में गोल्ड मेडल लाना चाहती है गीता, बबीता नाटक की प्रस्तुति देते हुए प्लस प्वाइंट स्कूल के विद्यार्थी।
फुल ड्रेस रिहर्सल में 19 स्कूलों के विद्यार्थियों ने दी प्रस्तुति
भास्कर न्यूज | उचाना
गणतंत्र दिवस से पहले फायर ब्रिगेड कार्यालय के पास विस्तार मंडी में फुल ड्रेस रिहर्सल हुई। 19 स्कूलों के 349 विद्यार्थियों ने सांस्कृतिक कार्यक्रमों की प्रस्तुति दी। कार्यक्रम की शुरुआत ध्वजारोहण उचाना के नायब तहसीलदार महेश कुमार ने की। कार्यक्रम को आगे बढ़ाते हुए हरियाणा पुलिस सशस्त्र बल द्वारा तिरंगे को सलामी प्रदान की। मार्च पॉस्ट में एनसीसी सीनियर आरजीएम उचाना, एनसीसी जूनियर जीएसएसएस उचाना कलां, गाइड प्लाटून जीजीएसएस उचाना मंडी, एसपीसी प्लाटून जीएसएसएस उचाना कलां, भारत स्काउट गाइड शिवानिया पब्लिक स्कूल उचाना, हिंदुस्तान गाइड जीएसएसएस धनखड़ी, लोकतंत्र के प्रहरी जीएसएसएस उचाना कलां, आकर्षक बैंड प्लाटून शिक्षा भारती सीनियर सेकेंडरी स्कूल छातर की रही। योग विभाग हरियाणा द्वारा निर्देशित सूर्य नमस्कार का प्रदर्शन रविंद्र आर्य की टीम शिक्षा भारती स्कूल छातर ने किया। ड्रिल प्रदर्शन में कन्या गुरुकुल गैंडा खेड़ा की छात्राओं ने तलवारबाजी के हुनर का प्रदर्शन किया। रंगारंग प्रस्तुतियों में शिक्षा भारती के वंदे मातरम सरगम, योग क्रीड़ा उचाना कलां, भारी-भारी घघरा सोलो डांस उचाना मंडी, ओम इंटरनेशनल स्कूल दरोली खेड़ा का समूहगान, हरियाणवी दंगल गीता, बबीता प्लस प्वाइंट स्कूल खापड़, योग डांस कन्या गुरुकुल गैंडा खेड़ा की छात्राओं ने प्रस्तुत किया।
फरैण कलां में सांसद सुनीता दुग्गल करेंगी ध्वजाराेहण
नरवाना| 26 जनवरी गणतंत्र दिवस पर सांसद सुनीता दुग्गल फरैण कलां गांव में मुख्यतिथि के रूप में शिरकत करेंगी। कार्यक्रम राजकीय वरिष्ठ माध्यमिक विद्यालय में आयोजित किया जाएगा। कार्यक्रम की अध्यक्षता महिला आयोग की सदस्य सुमन बेदी करेगी। धमतान मंडल अध्यक्ष मंदीप कुमार चहल ने बताया कि कार्यक्रम की सभी तैयारियां पूर्ण कर ली गई है। कार्यक्रम में स्कूली बच्चों द्वारा सांस्कृतिक व देशभक्ति कार्यक्रमों का प्रदर्शन किया जाएगा।